Cs ha proposat aquest dimecres a la resta de grups parlamentaris celebrar una sessió de la Comissió d'Igualtat de les Persones del Parlament centrada específicament en l'impacte de gènere durant la pandèmia de covid-19. El grup taronja vol que es garanteixi la perspectiva de gènere en les polítiques públiques de resposta al coronavirus i els seus efectes econòmics i socials. La portaveu de Cs al Parlament, Lorena Roldán, i les diputades Noemí de la Calle, Blanca Navarro, Camino Fernández i Laura Vílchez s'han reunit amb representants de del Consell Nacional de Dones de Catalunya (CNDC) i han considerat "urgent" abordar com la pandèmia afectarà els col·lectius que ja es trobaven en una situació de vulnerabilitat abans de l'aparició de virus. La formació taronja creu imprescindible abordar l'impacte de gènere del coronavirus per tal evitar l'augment de la desigualtat entre dones i homes i ha advertit, en un comunicat, que el fet que les dones representin el 70% de el personal sanitari a tot el món, segueixin fent la major part de la feina domèstica i de cura de dependents i que alguns sectors més afectats per la crisi, com són el comerç, el turisme o l'hostaleria, estiguin altament feminitzats, "fa necessari un enfocament de gènere en les respostes i en les polítiques públiques que les administracions aprovin per fer front a la triple dimensió de la pandèmia”.

Summary: Cs demana una reunió específica de la Comissió d'Igualtat del Parlament sobre l'impacte de gènere durant la pandèmia


Les protestes per la sentència obliguen Seat a aturar la producció a Martorell aquest dijous en els torns de tarda i nit, i divendres en els de matí, tarda i nit, segons han confirmat fonts del comitè d'empresa i de Seat a l'ACN. La companyia no pot garantir l'arribada dels treballadors a la planta de Martorell, ni en vehicles particulars ni en els autobusos que habilita habitualment, degut a mobilitzacions com la Marxa per la Llibertat i els talls de carretera. A més, tampoc arriben tots els camions amb els subministraments necessaris. Davant de la possibilitat de no comptar amb prou personal ni material, el comitè d'empresa i la companyia han acordat cancel·lar aquests cinc torns de producció.  A causa de l'aturada de la producció, es deixaran de fabricar 3.500 cotxes i s'enviaran a casa 6.600 treballadors.  Ni Seat ni el comitè d'empresa, però, on té majoria la UGT, secunden la vaga del 18-O.

Summary: Les protestes per la sentència obliguen Seat a aturar la producció aquesta tarda i divendres


La Conselleria de Treball i Afers Socials ha informat aquest diumenge que des del 15 de març han mort per coronavirus almenys 702 persones a residències de gent gran, cosa que augmenta en 56 les defuncions comunicades en les últimes 24 hores. A més, segons les dades facilitades per les residències al Departament, en total hi ha 1.631 usuaris que tenen diagnòstic de coronavirus, davant dels 1.261 informats aquest dissabte (370 més). Aquestes persones estan aïllades, estan sent tractades i la seva atenció segueix els protocols marcats pel Departament de Salut. A més, 283 residents estan hospitalitzats. A Catalunya hi ha un total de 64.093 persones grans que viuen en places residencials públiques i privades. Fins a avui s'ha confirmat també que hi ha 216 residències amb persones diagnosticades de coronavirus i 303 amb persones amb simptomatologia. El sistema català està format per 1.073 residències de gent gran. Pel que fa als professionals, 4.930 estan aïllats o tenen simptomatologia, d’un total de més de 75.000. A la ciutat de Barcelona, hi ha 2.599 professionals aïllats, 295 residents confirmats amb covid-19, 66 centres amb residents confirmats amb coronavirus, 143 residents hospitalitzats i 205 morts. A les comarques de Barcelona, el nombre de morts a residències és de 226, i el de residents confirmats amb covid-19 és de 611. Hi ha 1.192 professionals aïllats preventivament o amb simptomatologia. A Girona són 46 residents morts i 150 amb coronavirus, a Tarragona 39 morts i 94 confirmats, a Lleida 39 morts i 164 confirmats i a les Terres de l'Ebre 6 morts i un resident amb coronavirus confirmat. L’any 2019 van morir a les residències de gent gran de tot Catalunya 10.979 persones, i l’any 2018, 11.402 persones, el que suposa un mitjana mensual de més de 900 defuncions.

Summary: Puja a 702 el nombre de persones mortes per covid-19 a residències de gent gran, segons Afers Socials


Adif ha anunciat la licitació de les obres de millora a les estacions de tren de l'Arboç (Baix Penedès) i de la Granada (Alt Penedès). El projecte preveu la millora de la plataforma ferroviària en aquestes dues estacions per adaptar aquells elements de la infraestructura ja existents als nous models que es necessiten per a la instal·lació d'un tercer carril. Segons ha explicat el ministeri de Foment en un comunicat, aquesta actuació és indispensable per avançar en la implantació de l'ample estàndard al tram que discorre entre Martorell i Sant Vicenç de Calders, en el marc de les obres pel desenvolupament del corredor mediterrani. Per la seva banda Adif ha assegurat que els treballs a les estacions de l'Arboç i la Granada es planificaran de manera que es redueixin al màxim les possibles afectacions les línies de rodalies que passen per aquests municipis.  La previsió és que un cop comencin les obres, amb un pressupost de 3,8 milions d'euros, s'allarguin aproximadament 5 mesos.

Summary: Adif licita obres de millora a les estacions de l'Arboç i la Granada


El Servei Català de Trànsit, en col·laboració amb els Mossos d'Esquadra, han establert un dispositiu especial de trànsit, format per 600 agents, amb motiu de la 96a Volta Ciclista a Catalunya. La prova esportiva, que se celebra d'aquest dilluns 21 al diumenge 27 de març, recorre durant set etapes les quatre demarcacions catalanes amb la participació de 25 equips i 192 ciclistes. La Volta és un dels esdeveniments més importants del món del ciclisme a nivell internacional. El dispositiu té l'objectiu de garantir la seguretat viària i la integritat dels participants i dels conductors que circulin pels trams de carretera afectats per la cursa. La primera etapa, Calella-Calella, tindrà 176 quilòmetres de recorregut per les comarques del Maresme, la Selva i el Vallès Oriental i afectarà trams de carreteres principals com l'N-II, la C-35 i la C-61 entre les 12.40 hores i les 17.10 hores d'aquest dilluns. La segona etapa, Mataró-Olot, tindrà 179 quilòmetres de recorregut per les comarques del Maresme, Gironès, Pla de l'Estany i la Garrotxa. Hi haurà afectacions a la C-35, l'N-II i la C-66 entre 12.40 i les 17.14 del dimarts 22 de març. La tercera etapa, Girona-La Molina, tindrà 172 quilòmetres per les comarques del Gironès, Garrotxa, Ripollès i la Baixa Cerdanya. Hi haurà afectacions a l'N-260 o la GI-400 entre les 12.20 i les 17 hores del dimecres 23 de març. La quarta etapa, Bagà-Port Ainé, de 172 quilòmetres, recorrerà les comarques de Berguedà, Baixa Cerdanya, Alt Urgell i Pallars Sobirà. Hi haurà afectacions a l'N-260, C-16 i C-13 entre les 12.30  i les 17 hores del dijous 24 de març. La cinquena etapa, Rialp-Valls, de 197 quilòmetres, recorrerà el Pallars Sobirà, Pallars Jussà, Noguera, Urgell, Conca de Barberà i Alt Camp. Hi haurà afectacions a carreteres com l'N-II o l'A-27 entre les 12 hores i les 17.13 del divendres 25 de març. La sisena etapa, de Sant Joan Despí a Vilanova i la Geltrú, serà la més llarga de la Volta amb un 197 quilòmetres i passarà per les comarques de Sant Joan Despí, Garraf, Alt Penedès, Vallès Occidental, Alt Camp i Baix Penedès. Hi haurà afectacions a carreteres com la C-31, la C-244 o la C-51 des de les 12.10 fins les 16.30 hores. Finalment, la setena i última etapa, Barcelona-Barcelona, tindrà 136 quilòmetres i recorrerà el Barcelonès, el Baix Llobregat i el Vallès Occidental. Hi haurà afectacions a l'N-II, la C-31 i a l'interior de la capital catalana, especialment als voltants de Montjuïc, on hi haurà un circuit final.  Vies tallades durant 80 minuts Totes les vies afectades per la Volta Ciclista a Catalunya romandran tallades al trànsit 40 minuts abans del pas de la cursa i fins a 40 minuts després aproximadament. En cas de coincidència d'un desplaçament en vehicle amb alguna de les 7 etapes de la Volta, cal extremar la precaució, no envair en cap moment els trams tancats de la cursa senyalitzats per a ús exclusiu dels participants, i seguir les recomanacions i indicacions dels agents de Mossos d'Esquadra i també del personal encarregat i responsable de la prova. Trànsit recorda que cal evitar aturades i estacionaments dels vehicles que puguin provocar una manca de seguretat als participants de la prova o un desenvolupament anormal de la mateixa. També aconsella mantenir-se informat sobre l'estat del trànsit i les restriccions vigents en cada moment a través del 012, la pàgina web de l'SCT (www.gencat.cat/transit) i el compte de Twitter @transit.

Summary: Els Mossos d'Esquadra desplegaran 600 agents en la 96a Volta Ciclista a Catalunya


El conductor del camió bolcat a l'AP-2, en terme municipal de les Borges Blanques, que ha vessat tota la càrrega de quitrà ha resultat ferit crític, segons han indicat fonts del Servei Català de Trànsit (SCT). Els fets han tingut lloc cap a dos quarts de set de la tarda al quilòmetre 167, en sentit Girona. El camió ha perdut 20.000 litres de càrrega, segons els Bombers, que a dos quarts de deu de la nit seguien treballant per rescatar el conductor atrapat entre la ferralla del camió. La via s'ha tallat a les set de la tarda i ha estat així fins a tres quarts de nou de la nit. Protecció Civil ha activat la fase d'alerta del pla Transcat. Fins a vuit dotacions dels Bombers han treballat a l'indret, així com Mossos d'Esquadra i efectius del Sistema d'Emergències Mèdiques (SEM). (S'actualitza l'estat del conductor del camió)

Summary: ACTUALIZACIÓ:Ferit crític el conductor del camió bolcat a l'AP-2 que ha vessat tota la càrrega de quitrà


El candidat de JxCat a la presidència de la Generalitat, Carles Puigdemont, va enviar diversos missatges al conseller destituït Toni Comín aquest dimarts després de l'ajornament del ple d'investidura. Segons ha gravat una càmera de Telecinco que ha registrat la pantalla del mòbil del diputat d'ERC, Puigdemont li ha dit: "Tornem a viure els últims dies de la Catalunya republicana. El pla de Moncloa triomfa. Només espero que sigui veritat i que gràcies a això puguin sortir tots de la presó. Si no, el ridícul històric és històric". A més, i tal i com ha publicat 'El programa de Ana Rosa' aquest dimecres al matí, Puigdemont afegeix -a través de la conversa per l'aplicació de missatgeria Signal-: "Suposo que tens clar que això s'ha acabat. Els nostres ens han sacrificat. Almenys a mi. Vosaltres sereu consellers (espero i desitjo), però jo ja estic sacrificat tal i com suggeria Tardà".

Summary: Puigdemont, a Comín: "El pla de Moncloa triomfa. Això s'ha acabat. Els nostres ens han sacrificat, almenys a mi"


Les comarques lleidatanes registren 33.800 desocupats, 3.200 menys que ara fa un any ACN Madrid.-L'atur ha augmentat en 2.000 persones durant el primer trimestre a la demarcació de Lleida i la taxa s’ha situat en el 15,18% segons l'Enquesta de la Població Activa (EPA) publicada aquest dijous per l'Institut espanyol d'estadística (INE). En total, hi ha 33.800 persones sense feina a les comarques lleidatanes, 3.200 menys que en el primer trimestre del 2015. Entre gener i març de 2016, l’ocupació ha caigut en 2.600 persones i deixa la població ocupada en les 188.600 persones a la demarcació de Lleida. El nombre de persones que tenen feina ha augmentat en 6.600 treballadors més que ara fa un any. A Catalunya, l'atur ha baixat en 8.600 persones durant el primer trimestre i la taxa s’ha situat en el 17,42%, la més baixa des del tercer trimestre de 2010. En total, hi ha 660.000 persones sense feina, 98.100 menys que en el primer trimestre del 2015, el que representa una disminució del 12,94% anual. Entre gener i març de 2016, l’ocupació ha crescut en 25.700 persones, l’equivalent a un increment del 0,83% trimestral, i deixa la població ocupada en els 3,13 milions de persones a Catalunya. El nombre de persones que tenen feina també s’ha incrementat en un 3,45% interanual, el que representa un creixement de 104.400 treballadors més que ara fa un any. El nombre de persones actives a Catalunya ha arribat als 3,79 milions durant el primer trimestre, el que representa un creixement de 17.100 persones en relació amb el trimestre anterior i equival a un augment del 0,45%. A nivell interanual, el creixement de la població activa ha estat de 6.300 persones, un 0,17% més. Per sexes, la taxa d’ocupació masculina se situa en el 67,44%, més de deu punts per sobre de la femenina, que està en el 57,38%. Pel que fa a la desocupació, la taxa d’atur dels homes se situa en el 16,25%, mentre que la taxa de les dones està al 18,71%. Al conjunt de l’Estat, el nombre d'aturats puja aquest trimestre en 11.900 persones, el que equival a un creixement del 0,25% trimestral, i se situa en 4.791.400. La taxa d'atur se situa en el 21,00%, el que suposa una dècima més que en el trimestre anterior. En l'últim any aquesta taxa ha baixat en 2,78 punts. El nombre d'ocupats es redueix en 64.600 persones en el primer trimestre de 2016 respecte al quart de l'any anterior, el que representa una baixada del 0,36%, i se situa en 18.029.600. L'ocupació ha crescut en 574.800 persones en els 12 últims mesos, el que representa un creixement anual del 3,29%. Per sectors i al conjunt de l’Estat, l'ocupació augmenta aquest trimestre a la indústria (18.000 ocupats més) i descendeix als serveis (53.400 menys), a la construcció (26.900) i a l’agricultura (2.300). En l'últim any, l'ocupació ha pujat als serveis (503.500 ocupats més), a l'agricultura (60.000) i a la indústria (40.300), mentre que ha baixat a la construcció (29.000 ocupats menys). Per tipus de contracte, l'ocupació a temps complet baixa aquest trimestre en 51.700 persones i el nombre de ocupats a temps parcial ho fa en 12.900. En els 12 últims mesos l'ocupació a temps complet s'ha incrementat en 580.600, mentre que el nombre d'ocupats a temps parcial ha disminuït en 5.800. El nombre d'assalariats baixa aquest trimestre en 53.600 a tot l’Estat. Els que tenen contracte indefinit augmenten en 52.400, mentre que els de contracte temporal disminueixen en 106.000. La taxa de temporalitat baixa 62 centèsimes, fins al 25,04%. Per la seva banda, el nombre total de treballadors per compte propi es redueix en 10.900 persones aquest trimestre. En els 12 últims mesos el nombre d'assalariats ha pujat en 541.300. L'ocupació indefinida s'ha incrementat en 197.700 persones i la temporal en 343.600.

Summary: L'ocupació cau en 2.600 persones persones durant el primer trimestre a Lleida i la taxa d'atur se situa al 15,18%


Els Mossos d’Esquadra han detingut a Tarragona un lladre multireincident especialitzat en robatoris amb força a l’interior de vehicles. L’individu, un veí de Valls de 26 anys, ha estat detingut en quatre ocasions en el que portem d’any i acumula 42 antecedents policials, la majoria per delictes contra el patrimoni. Dilluns passat al matí, el propietari d’un vehicle estacionat en un pàrquing de la ciutat el va enxampar escorcollant l’interior del cotxe. En detectar la presència de més persones, però, el lladre va marxar del lloc. Segons expliquen els Mossos d’Esquadra, el noi va trencar una de les finestres de la porta del pilot i, en la fugida, es va deixar una jaqueta dins el cotxe.  A partir de la denúncia, els mossos van poder identificar el presumpte autor del robatori i el van localitzar i detenir dijous a la tarda a la Part Baixa de Tarragona. L’home passarà a disposició judicial en les pròximes hores.

Summary: Detingut quatre cops en dos mesos per robar a l’interior de vehicles  a Tarragona


"Dels noms dels repressors no en quedarà res més que el record fosc i tenebrós de ser servils súbdits de l'últim Borbó que va gosar reprimir els catalans". Amb aquesta frase contundent Carles Puigdemont ha conclòs la seva intervenció -per videoconferència en directe des de Bèlgica- al míting de JxCat a l'esplanada de Lledoners (Bages), aquest divendres al vespre. L'expresident ha asseverat que cada vegada més gent s'adona que "Espanya és un problema per la democràcia europea", i ha comparat l'Estat amb Turquia i Xina. Al seu torn, la cap de llista de JxCat al 10-N per Barcelona, Laura Borràs, ha demanat no oblidar que els "presos polítics" no poden continuar amb les seves vides. El míting ha comptat amb la presència dels consellers Damià Calvet i Jordi Puigneró, a més de candidats de JxCat al Congrés i Senat, i de la JNC. L'anomenat Joan Bonanit ha clos l'acte. Abans de començar el míting de campanya, Borràs ha conversat amb membres dels CDR a l'esplanada de Lledoners. Segons ha explicat a la premsa de manera informal, la xerrada amb el col·lectiu ha estat respectuosa i amistosa. Uns 20 activistes dels CDR han mostrat cartells on s'hi podia llegir "Vergonya de polítics" i "Estratègia unitària". Quan ha pujat a l'escenari, la candidata de JxCat ha agraït als CDR que retiressin la pancarta "per respecte als presos polítics".

Summary: Puigdemont: "Dels repressors només en quedarà el record fosc de ser servils de l'últim Borbó que va gosar reprimir-nos"


Un total de 2.569 agents dels Mossos d'Esquadra i de les policies locals de Catalunya estan afectats pel coronavirus. 263 estan diagnosticats, 109 mossos i 154 agents municipals. A banda, 2.306 estan confinats preventivament, sense poder treballar, per possible contagi, tot i que encara no han estat diagnosticats, 1.599 mossos i 707 policies locals. A les comarques de Barcelona hi ha 1.935 policies afectats, a les de Girona, 228, a les de Lleida, 216, i a les de Tarragona, 190. Els Mossos d'Esquadra tenen més de 16.000 agents, i les més de 200 policies locals tenen uns 10.000 agents, cosa que significa que al voltant del 10% dels agents estan inoperatius. Segons dades a les quals ha tingut accés l'ACN, el dispositiu Oris, activat des del 13 de març pel confinament de la Conca d'Òdena, ha activat fins ara un total de 7.591 agents, 4.500 mossos i uns 3.000 policies locals. En concret, uns 1.500 agents han prestat protecció en centres sanitaris, uns 2.230 a la protecció de centres de subministraments, 2.677 per a la protecció del transport i la distribució de subministraments i 1.143 per a la protecció del transport de viatgers.

Summary: Gairebé el 10% dels policies catalans, prop de 2.600, inoperatius per estar diagnosticats o confinats pel coronavirus


Els Mossos d'Esquadra i la Policia Local de Llagostera han detingut tres homes d'entre 32 i 39 anys i veïns de Sant Feliu de Guíxols per un delicte contra la salut pública i un altre de defraudació de fluid elèctric. Tenien més de 500 plantes de marihuana en un domicili d'aquest municipi del Gironès i havien punxat il·legalment la llum per valor de més de 5.000 euros. La detenció va ser el 5 d'abril. Els agents dels dos cossos es disposaven a entrar i escorcollar el domicili amb el consentiment d'un dels inquilins, quan va arribar un turisme. El conductor, en veure el dispositiu, va accelerar bruscament per escapar però els mossos el van interceptar. A dins del vehicle hi anaven dos homes, que la policia investigava pel possible delicte contra la salut pública i van quedar detinguts així com també la persona que hi havia dins de l'habitatge en el moment del registre.  Quan els policies van entrar a dins del domicili, van trobar-hi una plantació de marihuana amb més de 500 plantes en diferents estadis de creixement. També hi havia tots els estris necessaris per tenir cura de les plantes en condicions òptimes. Per tot plegat, els agents també van detenir la persona que vivia en el domicili. Els detinguts, d'entre 32 i 39 anys, tenen antecedents i són veïns de Sant Feliu de Guíxols. Dos d'ells són de nacionalitat espanyola i l'altre, portuguesa. Després de declarar en dependències policials van quedar en llibertat i a l'espera de ser citats pel jutjat encarregat d’instruir el cas. Se'ls acusa d'un delicte contra la salut pública i un altre de defraudació de fluid elèctric. Segons la policia, estaven connectats a la xarxa general de forma il·legal i el frau seria d'uns 5.000 euros.

Summary: Tres detinguts a Llagostera per tenir més de 500 plantes de marihuana i la llum punxada


El president del govern espanyol, Pedro Sánchez, visitarà Cuba de manera oficial el 22 i 23 de novembre, segons Moncloa. Serà la primera vegada en 32 anys que un mandatari estatal viatja al país del Carib per a una trobada bilateral amb el govern de l'illa. Sánchez havia anunciat que hi aniria setmanes enrere des de Nova York, on va assistir a l'Assemblea General de l'ONU. Allà es va reunir amb el nou president de Cuba, Miguel Díaz-Canel, i van pactar la trobada. L'últim president espanyol que havia visitat Cuba de manera oficial havia estat Felipe González a finals del 1986, en mandat de Fidel Castro. El 1999, l'aleshores president José María Aznar també hi va anar, però en el marc de la Cimera Iberoamericana.

Summary: Sánchez visitarà Cuba el 22 i 23 de novembre en el primer viatge oficial d'un mandatari espanyol a l'illa en 32 anys


L'ONG per la defensa dels drets dels nadius americans més antiga dels EUA exigeix al ministre d'Afers Exteriors, Josep Borrell, que es disculpi per dir que la història del país només va implicar "matar quatre indis". En una resposta exclusiva a l'ACN, la directora executiva de l'Associació d'Indis Americans, Shannon Keller O'Loughlin, reclama al cap de la diplomàcia espanyola que rectifiqui. "S'hauria d'educar i disculpar-se pels seus comentaris mal informats sobre la història americana", assegura. "El ministre d'Afers Estrangers sembla pensar que estem perfectament integrats aquí als Estats Units, que parlem una sola llengua i no tenim històries horribles. Potser necessita una educació completa sobre els milions d'indis americans que van ser assassinats, devastats per malalties, desposseïts de les seves terres, robats de les seves tombes o que van veure com els segrestaven els fills", indica. L'Associació d'Indis Americans, fundada el 1922, és la més antiga dels Estats Units, i recorda a Borrell que a dia d'avui, els nadius "segueixen patint pel fracàs dels EUA de reconèixer" les seves terres i els seus drets "a la cultura, als fills i a la sobirania". A més, l'ONG pels drets de les comunitats de nadius americans reclama a Borrell que "miri els seus propis museus a Espanya", on trobarà "patrimoni cultural robat, objectes sagrats i restes ancestrals" que van ser "robats i saquejats als indis americans".  "Per disculpar-se hauria de de repatriar-nos el nostre patrimoni cultural i ancestral", reclama Shannon Keller O'Loughlin, que va ser assessora de l'expresident nord-americà Barack Obama. Keller O'Loughlin ha recordat que abans de la formació dels EUA, els pobles indígenes havien viscut als hemisferis occidentals "durant desenes de milers d'anys, parlant més de 300 llengües diferents". També ha subratllat que només es pot estar d'acord amb l'afirmació de Borrell sobre la facilitat de crear la unió nord-americana "si es creu que el genocidi va ser la manera apropiada de fer-la". En aquest sentit ha recordat que "els espanyols van ser alguns dels europeus més violents que van arribar a l'hemisferi occidental". "Potser necessita una educació completa sobre els milions d'indis americans que van ser massacrats, arrasats per les malalties, desposseïts de les seves terres, les seves tombes profanades i els seus nens segrestats per fer gran Amèrica", ha afegit.

Summary: L'ONG de nadius americans més antiga dels EUA exigeix a Borrell que "s'eduqui i demani disculpes"


El Consells Professionals de Catalunya Ràdio i TV3 i els Comitès d’empresa dels dos mitjans han qüestionat aquest divendres la decisió de la Junta Electoral Provincial de Barcelona de prohibir als mitjans de la CCMA fer servir les expressions ‘exili’ o ‘presos polítics’, una resolució de la petició feta per Ciutadans que consideren “un atac a la llibertat d’expressió i la llibertat de premsa”. Segons els òrgans que vetllen pels drets i deures dels professionals, i els dels representants dels treballadors, es tracta d’un acte de “censura” amb què els magistrats han “ultrapassat les seves competències”. “La llibertat de premsa consisteix a deixar que els periodistes es pronunciïn lliurement i marquin les prioritats informatives. Per tant, la decisió de prohibir paraules o canviar l’enfocament de les notícies de forma arbitrària ens remet al Ministeri de la Veritat”, reflexionen en els seus respectius comunicats. “Tornen els censors i temem que la Junta Electoral Provincial vulgui iniciar una cacera de bruixes”, alerta el Consell Professional de Catalunya Ràdio. A més, l’organisme recorda que la casa ja ha debatut internament, i “intensament” la utilització d’aquests termes, i que “sempre” ha defensat que “era millor utilitzar-ne d’altres”. El Consell Professional defensa, en tot cas, que la llibertat de premsa “consisteix a deixar que els periodistes es pronunciïn lliurement i marquin les prioritats informatives”. Respecte a la resolució que ordena els mitjans de la CCMA a compensar informativament els partits no independentistes per lal cobertura de la manifestació del 16 de març a Madrid, el Consell afirma que els magistrats “no haurien de tenir cap autoritat per decidir quina ha de ser la programació dels mitjans públics. La decisió ha de ser, únicament i exclusiva, dels seus professionals, com hem reclamat sempre, lliure de cap ingerència política i, també, jurídica”.  El Consell Professional de TVC abunda en la crítica als magistrats: “Considerem que els magistrats s’han convertit en censors i, en lloc de pronunciar-se sobre allò que passa, ordenen que es reescrigui el que passa quan no els agrada”. A més, repliquen a la JEC que a la CCMA es fa servir la paraula ‘exili’ “en els estrictes termes del diccionari de l’IEC i de la Real Academia Española, “que són clars en la seva definició”. Quant a ‘presos polítics’, afirmen que els mitjans de comunicació de la CCMA s’hi ha referit amb expressions diverses “que caben en el pronunciament del Consell d’Europa” respecte aquest concepte.  “Avui és “exili” i “presos polítics”. Demà ja veurem quines paraules seran qualificades d’indesitjables per partits polítics i, seguidament, prohibides per ses senyories. La història s’anirà reescrivint”, afirma un comunicat que com el dels professionals de Catalunya Ràdio demana a la redacció i als responsables de la CCMA que “defensin” el dret de la ciutadania a rebre informació.  ‘Menyspreu inadmissible’ Des dels comitès d’empresa dels dos mitjans públics consideren les resolucions de les Juntes Electorals “un menyspreu inadmissible” a la feina dels professionals de la comunicació de la CCMA.   “Exigim, ara i sempre, poder informar amb llibertat,  independència i veracitat. Rebutgem qualsevol ingerència, pressió, amenaça o agressió, vingui d’on vingui, que pretengui interferir en la nostra feina”, exposen.  A més, els comitès d’empresa es dirigeixen també a la ciutadania per demanar-li que sigui “exigent, ara i sempre amb la qualitat del nostre servei i amb els responsables professionals i els directius dels mitjans públics”.

Summary: Els Consells Professionals i els Comitès d’empresa de TV3 i Catalunya Ràdio denuncien la “censura” de la Junta Electoral


La directora general de Pesca i Afers Marítims, Àngela Seirà, ha sol·licitat a la secretaria general de Pesca del Ministeri d'Agricultura, Alimentació i Medi Ambient que s'accepti la retroactivitat de l'ajut a les vedes fetes durant l'any 2015. A diferència del període anterior, en què la gestió de les parades temporals de l'activitat eren gestionades per les comunitats autònomes, aquesta gestió s'ha recentralitzat però l'Estat es nega a pagar les ajudes dels dos últims anys. Els pescadors no poden reclamar les subvencions corresponents a l'any 2014 i 2015 perquè fins a finals del mes de novembre no estarà aprovat el programa que regula el repartiment dels fons estructurals de la Unió Europea. Tot i que Catalunya va manifestar el seu desacord amb la recentralització de la gestió de les parades biològiques de la pesca, amb l'únic suport del País Basc a la Conferència Sectorial, ara el secretari general de Pesca, Andrés Hermida, ha assegurat no pagarà les ajudes a les vedes dels dos últims anys. Des de la conselleria d'Agricultura s'ha defensat que, mentre no es poden tramitar ajuts a les vedes perquè no està aprovat el programa operatiu del Fons Europeu Marítim i de Pesca (FEMP), els pescadors que han fet parades temporals i han fet un esforç per conservar els recursos, haurien de poder gaudir de l'ajut a les vedes.   Seirà ha defensat l'aplicació retroactiva a l'ajut a les vedes ja que totes les actuacions, excepte en les inversions, que es duen a terme dins del període del programa operatiu 2014/2020, poden ser subvencionades pel FEMP. A més, el FEMP preveu que es podran subvencionar vedes per un màxim de 180 dies, així que s'està negociant amb els grups de treball, en què participen altres comunitats autònomes i el ministeri d'Agricultura, perquè es permetin auxiliar les vedes retroactivament. Així és dóna coll als pescadors que han estat responsables amb el recurs, tenint en compte que quan s'hagin pagat aquest nombre màxim de dies, no es podrà subvencionar més i això serà igual per a totes les comunitats autònomes.    Des de Pesca i Afers Marítims s'ha defensat que les vedes, a més dels criteris de sostenibilitat mediambiental, han de tenir present la sostenibilitat econòmica i social.

Summary: La Generalitat demana a l'Estat que accepti al retroactivitat de l'ajut de les vedes del 2015


Les previsions d’ocupació turística a la Costa Daurada durant aquesta Setmana Santa se situen en el 85%. Aquests bons pronòstics es deuen, en bona part, al turisme esportiu que s’espera al territori, atret per l’elevat nombre d'esdeveniments i campionats nacionals i internacionals de diferents disciplines i categories programats durant aquest període, que garanteixen la vinguda de 20.000 esportistes nacionals i internacionals. També hi afavoreix que la Setmana Santa enguany hagi estat tardana. Si la climatologia acompanya s’espera una ocupació alta durant aquestes vacances de Pasqua als principals municipis turístics de la Costa Daurada: Salou, Cambrils i Vila-seca. Enguany hi ha hotels que han obert portes excepcionalment, quan abans no ho feien. Els allotjaments rurals de les Terres de l'Ebre també preveuen omplir en un 90%, xifra lleugerament inferior a l'ocupació de l'any passat. “A falta de les reserves de darrera hora, sobretot dels turistes nacionals i francesos, Ja podem garantir una ocupació que se situarà al voltant del 85% de mitjana, aproximadament”, declara el president de la Federació Empresarial d'Hostaleria i Turisme de la província de Tarragona (FEHT), Eduard Farriol. Tot i això, Farriol matisa que “les darreres nevades podrien fer que una part dels turistes vulguin aprofitar per gaudir dels últims dies de neu”. Més hotels oberts Per Setmana Santa, hi haurà uns 60 hotels oberts -de 86- la qual cosa representa el 70% de la planta hotelera de Salou, Cambrils i Vila-seca, la Pineda -unes 35.569 places-. Molts hotels obren el mateix dijous, dia 18 d'abril, tot i que algun establiment tanca després de Setmana Santa i torna a reobrir la segona setmana de maig.   Així, els hotelers de la Costa Daurada central són optimistes pel que fa a la previsió d’ocupació, enguany i creuen que anirà bé. Hi ha establiments que els dies principals, de dijous sant, dia 18, fins al dissabte, dia 20, tenen gairebé totes les habitacions reservades. És a dir, percentatges alts de reserves, d’entre un 95% i un 98%. La mitjana és del 84%, aproximadament.  Enguany, per Setmana Santa, hi ha hotels que han obert portes excepcionalment, quan abans no ho feien. El motiu és que enguany és tardana i els establiments ja arrencaran la temporada i romandran oberts fins a l’octubre. Es dona la circumstància de que quan la Setmana Santa és primerenca, al març, molts establiments tanquen per tornar a obrir al maig, que és quan comença la touroperació anglesa.  El turisme que ve aquests dies es, bàsicament, nacional, del País Basc, Navarra i Aragó. També hi ha grups de golf i del segment familiar i esportiu. Els hotelers anuncien que segurament acabaran omplint les habitacions i que esperen tenir reserves de darrera hora, condicionades, tanmateix, per la previsió meteorològica.   Alta ocupació en els càmpings  Pel que fa al sector dels càmpings, la previsió d’ocupació també és alta, tant als establiments d'interior com als de costa. Així, als d'interior es preveu una ocupació del 95% en bungalous i del 65% en parcel·les, mentre que els càmpings de costa esperen també un 95% en bungalous i un 75% en parcel·les. La procedència dels visitants serà, bàsicament, catalana -molts de l'àrea metropolitana de Barcelona-, però a la costa també s'hi allotjaran francesos, holandesos i alemanys. El sector campista està a l'espera de les previsions meteorològiques que, si són bones, podrien acabar d'arrodonir una Setmana Santa que es podria valorar com a lleugerament millor que la de l'any passat. Actualment, els càmpings de la Costa Daurada i Terres de l’Ebre tenen el 100% de les places obertes.   Per la seva banda, el sector dels apartaments turístics també s'espera una ocupació del 85%, bàsicament la gran majoria de visitants -un 80%- que s'allotjaran en apartaments reglats seran nacionals, mentre que la resta seran francesos, anglesos i russos. Pel que fa a les places obertes, superaran les 13.500, un 7,5% més que per les mateixes dates de l'any passat. 20.000 esportistes nacionals i internacionals Tornejos de futbol, futbol sala, bàsquet i una competició de balls de saló garanteixen la presència d'uns 20.000 esportistes nacionals i internacionals a Salou, Cambrils i Vila-seca, la Pineda. Els darrers dies també s'ha fet el triatló Challenge de Salou, amb més de 1.000 participants de 40 països, i la Gran Fondo Cambrils Park Costa Daurada de cicloturisme a Cambrils, amb més de 2.000 participants. Segons manifesta Farriol, “el turisme esportiu ja està plenament consolidat a la Costa Daurada”. Així, “per tercer any consecutiu milers de persones ens visiten per gaudir de l'esport a les nostres poblacions". Farriol conclou que “treballar amb les reserves dels diferents campionats esportius ens ajuda a poder-nos planificar amb temps, de manera que així podem preveure més fàcilment les necessitats dels nostres visitants, contractar el personal necessari i obrir instal·lacions amb la seguretat que tindrem clients allotjats i ben atesos".  Per la seva banda, el president del Patronat de Turisme de Vila-seca, Pere Segura, constata que  “estem consolidant el turisme esportiu com un dels principals segments que ens ajuden a desestacionalitzar la temporada turística”. “Comprovats els grans resultats, seguirem apostant i treballant perquè aquest turisme encara creixi més; la Costa Daurada és una de les millors destinacions del Mediterrani per al turisme esportiu", afegeix Segura. PortAventura World, que ja ha obert la temporada, rebrà durant aquests dies els milers d'esportistes i acompanyants que prendran part a les competicions i gaudiran d'algunes de les novetats com poden ser la nova atracció Street Mission, la primera darkride de PortAventura World i l'única dedicada a Sesame Street a Europa, o el nou hotel temàtic Colorado Creek, el sisè del complex.  A més d’aquests esdeveniments esportius, aquestes dates la Costa Daurada també acull turisme sènior procedent de l’IMSERSO, que es troba, actualment, allotjat en diversos establiments hotelers.   Un 90% d’ocupació als allotjaments rurals de l’Ebre  Els allotjaments rurals de les Terres de l'Ebre s'ompliran en un 90% durant els quatre dies festius de finals de setmana santa, de dijous a dilluns de Pasqua. Una xifra lleugerament inferior a l'ocupació de l'any passat, que va fregar el 95%. L'Associació de Turisme Rural de les Terres de l'Ebre (Aturebre) ho interpreta com un canvi de tendència en la demanda fruit de la reducció del nombre de jornades d'estada.   "Quatre dies no són. O venen divendres o marxen diumenge. La tendència és més de tres nits que quatre i això fa baixar el percentatge, tot i que no gaire", precisa el portaveu d'Aturebre, Juanjo Bel. Així les coses, la majoria dels clients han optat enguany per reservar només tres dies quan, anteriorment, els mateixos allotjaments exigien, a la pràctica, una reserva mínima de quatre. "Ara no surt i ja no pots obligar a reservar les quatre nits", afegeix.   En alguns casos, aquest comportament es pot atribuir a la crisi o a la manca de pressupost dels clients. De l'altra, també el fet que molts turistes disposin de més d'una setmana de vacances predisposa a programar sortides més llunyanes. Enguany, amb la setmana santa començant a mitjan abril, les perspectives eren bones. "Hauria jurat que ens sobrarien clients. Això assegurava molt, abans ho venies segur. Crec que, a banda de la crisi i l'excés d'oferta, és un canvi de tendència", insisteix Bel.   Com ja va sent habitual, les cases de pagès ubicades al delta de l'Ebre continuen atraient preferentment els visitants davant de les planes interiors de les Terres de l'Ebre. Malgrat això, precisa Bel, el canvi de tendència pel que fa a l'escurçament de dies de reserva ha afectat per igual, en general,  a tots els allotjaments independentment de la seva situació.

Summary: Les previsions d’ocupació turística a la Costa Daurada per Setmana Santa se situen en el 85%


Els agents esperen practicar diverses detencions ACN Barcelona.-La Guàrdia Urbana de Barcelona duu a terme aquest dimecres una operació contra el tràfic de drogues al carrer Dos de Maig de la capital catalana i en la qual s’esperen diversos detinguts, segons han informat fonts municipals. L’operatiu ha començat a primera hora del matí en un solar proper a la Plaça de les Glòries i a la intersecció amb el carrer Consell de Cent.

Summary: Operació policial de la Guàrdia Urbana contra el tràfic de drogues al carrer Dos de Maig de Barcelona


El Servei Català de Trànsit registra a dos quarts de dotze onze carreteres amb restriccions per les darreres pluges, a les quatre demarcacions catalanes. Sis de les onze vies afectades tenen algun tram tallat. Per esllavissades estan tallades la GI-544 a Espinelves i la GI-552 a Arbúcies. Per inundacions ho estan la GIV-5264  a Vilallonga de Ter, la LV-3341 a Barbens i la N-141F a les Oluges. També està tallada la TV-2005 a Aiguamúrcia per obstacles a la via. A més, es dona pas alternatiu a l'N-240 a Lleida per inundacions, a la C-38 a Camprodon per esllavissades i a la GI-541 a Sant Hilari Sacalm per obstacles a la via. També hi ha afectació a la GI-401 a Campdevànol per esllavissades, i hi ha un carril tallat a la BV-5122 a Fogars de la Selva també per obstacles.

Summary: Sis carreteres estan tallades a dos quarts de dotze a causa de les pluges


Acció Cultural del País Valencià (ACPV) centrarà les reivindicacions amb motiu del 25 d’abril, commemoració de la Batalla d’Almansa de l’any 1707 i la derrota en mans de Felip V, reivindicant la necessitat de recuperar la ràdio i la televisió en llengua pròpia.  Així ho ha avançat l’entitat a través d’una nota de premsa en la qual posa l’accent en els 6 anys del tancament del senyal de TV3 al País Valencià, els tres sense Catalunya Ràdio, el tancament de Ràdiotelevisió Valenciana, ara fa també tres anys, i  fet que no es rep IB3. “Els valencians, tot i el canvi polític que es va produir aviat farà 2 anys, no tenim accés a cap televisió o ràdio en la nostra llengua, més enllà de les poques però molt importants ràdios locals que emeten en valencià”, assenyala ACPV que reclama la plena recepció de les televisions i ràdios públiques en català, “per posar fi a la censura i garantir l’accés de la nostra llengua als mitjans de comunicació de masses”. Amb motiu de les commemoracions, que seran el 29 d’abril (atès que el 25 no és festiu al País Valencià) l’entitat ha organitzat diversos actes per a diferents públics. Al matí, al jardí de Vivers de València se celebrarà una festa infantil amb el Club Super3, actuació musical d’IB3, personatges de la televisió valenciana, actuacions i tallers.  A la tarda, al centre de la ciutat, transcorrerà la tradicional manifestació reivindicativa que enguany tindrà per lema ‘6 anys sense senyal’.  A la nit, també al Jardí de Vivers hi haurà una festa-concert amb Sva-ters, Smoking Souls, Ebri Knigt i El Diluvi.

Summary: Acció Cultural centra les reivindicacions del 25 d’abril en recuperar la ràdio i televisió publiques en llengua pròpia


El diputat del PP al Congrés i secretari general del PP de Torrevella (Baix Segura), Joaquín Albaladejo, ha reclamat que l'Ajuntament del consistori no cedeixi espais públics per a un concert del cantant Pep Gimeno 'Botifarra' i del grup Carraixet organitzat amb motiu del Dia Europeu de les Llengües, el pròxim 26 de setembre. En roda de premsa, Albaladejo ha titllat el concert d'imposició "catalanista" que "utilitza els nens de la ciutat de Torrevella". En la seva opinió és un fet "propi del feixisme més ranci que ha galopat per Europa a tot el segle XX". El diputat ha demanat el consistori no destinar "ni un cèntim de despesa" a "un acte propagandístic dels Països Catalans i molt menys utilitzant els nostres fills. No desitjo que aquesta terra esdevingui una Catalunya dos".  Segons que ha expressat, les dues actuacions són "catalanistes" i com exemple ha exposat actuacions amb estelades de fons i una lletra del grup Carraixet en la que considera greu que a la seva cançó 'Les Parrandes' defensin el territori "Vinaròs a Oriola i de Morella a Guardamar".  Així mateix, ha relacionat el concert amb el fet que el Bloc Nacionalista Valenciana (part integrant de la coalició Compromís) signés la Declaració de Menorca en favor del dret a decidir juntament amb Bildu, ERTC, Més per Mallorca, Més per Menorca i el BNG. Albaladejo ha incidit que el concert se celebrarà a cinc dies del referèndum "il•legal" de l'1-O.

Summary: El PP demana que Torrevella que no cedeixi espais a concerts de 'Botifarra' i Carraixet per "catalanistes"


L'Ajuntament de Mataró ha obert un expedient per recollir informació després de les filtracions d’unes converses de Whatsapp del cos de la Policia Local en què s’amenaçava i s’insultava els independentistes. L’alcalde, David Bote, assegura en un comunicat que “si s’escau es prendran les actuacions que s’estimin oportunes”. El comunicat apunta que els missatges, que ha publicat 'La Vanguardia', són extractes reenviats de manera fragmentada i que, “de la seva visualització no es pot desprendre ni la veracitat ni l’autoria del contingut”. A més, el consistori remarca que els agents no disposen de mòbils corporatius.  En les converses de Whatsapp publicades pel rotatiu es pot llegir com diferents agents del cos de la Policia Local amenacen els independentistes amb frases com “dóna’m una metralleta i acabava amb el problema”. En les captures de pantalla que han transcendit es fa una al·lusió constant a l’ús d’armes de foc, com ara “una ràfega i correran com conills”.  També es parla de netejar l’independentisme i un dels agents es queixa que se’l titlli de feixista. “A la merda els independentistes, et titllen de feixista quan son ells els feixistes”, apunta. També hi ha companys que demanen que l’exèrcit surti al carrer i s’apliqui el 155 a Catalunya.   L’Ajuntament de Mataró fa una defensa del seu cos i recalca que els membres de la Policia Local duen a terme les seves actuacions policials “amb objectivitat i neutralitat”.

Summary: Mataró obre un expedient informatiu després de les filtracions d'un xat de la Policia Local on amenacen independentistes


El Clúster de la Indústria d'Automoció de Catalunya (CIAC) es va reunir per primera vegada aquest dimarts amb el nou conseller d'Empresa i Coneixement de la Generalitat, Ramon Tremosa. En la trobada, les parts van abordar diversos temes, sent el futur del Centre de Formació Professional d'Automoció (CFPA) de Martorell un dels més destacats. El president del CIAC, Josep Maria Vall, va remarcar que es troben davant "l'última oportunitat" perquè la instal·lació entri en funcionament i "ocupi el lloc que li pertoca dins el sector de l'automoció a Catalunya". Per altra banda, en la reunió també es van tractar qüestions com la necessitat "d'agafar el tren" de les bateries elèctriques i d'hidrogen i impulsar "projectes tractors" de la indústria. En relació amb el centre de Martorell, el vocal de la junta i responsable comercials de Siemens, Jordi Vera, va apuntar que "es necessita un centre capaç de generar professionals d'excel·lència en la indústria 4.0". El directiu, present a la reunió d'ahir, va afegir que la instal·lació "no ha de ser un espai per fer el mateix que es fa a altres centres formatius que ja compleixen la seva funció" i va subratllar la importància de tenir més mà d'obra qualificada. "Si no, l'aportació de la indústria al PIB català cada vegada serà menor" va alertar. Segons el comunicat emès aquest dimecres pel CIAC, la reunió es va desenvolupar en un clima distès i "amb un bon intercanvi de propostes". Des del clúster en fan una valoració "positiva" i confien que es podrà avançar en més temes abans de la convocatòria de les eleccions, prevista pel 14 de febrer. Per part del CIAC, a la trobada hi van assistir el president del clúster, Josep Maria Vall; el seu vicepresident, Carlos Romaní; el tresorer, Toni Garcia; el secretari, Francesc Perarnau; dos vocals, Carlos Grasas i Jordi Vera, i el 'manager' del CIAC, Josep Nadal.

Summary: El CIAC transmet al nou conseller d'Empresa que aquesta és "l'última oportunitat" perquè el centre de Martorell funcioni


Iberia ha decidit reprendre les negociacions sobre el conveni col·lectiu de terra amb els sindicats, després de suspendre-les el 5 de setembre, en un intent d'evitar noves vagues dels treballadors. En un comunicat, Iberia apel·la a la "responsabilitat" dels treballadors perquè avisa que les vagues tenen impacte en la "credibilitat" de l'aerolínia i poden afectar "el futur dels negocis de Handling i manteniment". De fet, Iberia avisa del "risc real de pèrdua de clients", després que Vueling li hagi traslladat les seves inquietuds i hagi admès públicament que ja està estudiant "alternatives".  En un comunicat, Iberia ha afirmat que sempre ha volgut negociar "amb un principi de bona fe, mantenint la pau laboral" i amb l'objectiu d'assolir un "acord equilibrat que satisfaci els interessos dels treballadors i garanteixi el futur dels seus negocis".  En aquest sentit, Iberia indicat que vol tancar "el més aviat possible" un acord que "no posi en risc la pèrdua de clients en els negocis de Serveis Aeroportuaris i Manteniment". "Avui és un risc real",  ha avisat.

Summary: Iberia reprèn les negociacions amb els sindicats sobre el conveni i apel·la a la "responsabilitat"


Els comuns dubten que els set membres dels CDR detinguts i en presó provisional hagin d'estar davant l'Audiència Nacional i temen pels drets de defensa dels arrestats i per la seva presumpció d'innocència. La líder de CatECP, Jéssica Albiach, ha lamentat el "discurs d'odi" de Ciutadans que "sembla que ja ha dictat sentència" i a qui ha culpat d'utilitzar tot aquest assumpte com a eina electoral. Albiach ha defensat que el moviment independentista és "pacífic" i "no és terrorisme" i que les afirmacions en contra d'això signifiquen només crispació a portes de la sentència. D'altra banda, han criticat que la formació taronja intenti convertir el Parlament en un "circ" amb una "bronca permanent". "La judicialització i la crispació no porten enlloc i no ajudaran a solucionar un conflicte que és polític", ha dit. Albiach, en una atenció als mitjans posterior al debat de política general, ha fet una crida a la serenitat i responsabilitat davant un cas que està sota secret de sumari. "No s'està respectant", ha lamentat la líder dels comuns.

Summary: Els comuns dubten que els CDR hagin d'estar davant l'AN i carreguen contra Cs "que ja ha dictat sentència"


Almenys 74 persones han perdut la vida pels incendis a Grècia, 187 han resultat ferides -de les quals 23 són menors- i es desconeix si hi ha desapareguts. Així ho ha comunicat una portaveu del cos de bombers del país dimarts a la tarda, quan s'ha actualitzat el balanç de víctimes arran dels incendis que arrasen en algunes àrees del país. La xifra, segons recull Reuters, supera ja el nombre de morts el 2007, quan 70 persones van morir també per incendis al sud de la regió del Peloponès. El comunicat del cos de bombers fet públic al matí ja advertia que "malauradament" el nombre de morts estava incrementant pels "devastadors focs" que van començar dilluns potenciats pel vent. Segons ha difós a la tarda el Ministeri de Salut grec, diverses autoritats del departament han visitat aquest matí algunes de les àrees afectades mentre que hi ha centres de salut que han reforçat el personal. A més, el ministeri treballa en coordinació amb ONGs com Metges del Món o Metges Sense Fronteres, que proveeixen personal mèdic, d'infermeria o psicòlegs a les poblacions afectades pels incendis. Segons el comunicat també s'estan recollint donacions i medicaments i el ministeri ha activat la seva plena capacitat en hospitals i altres centres d'atenció sanitària. Les dades facilitades dimarts al matí per les autoritats indicaven la localització de fins a 5 focs actius arreu del país, sobretot a la perifèria d'Atenes, al sud del país hel·lè. Així, els incendis afecten la regió d'Àtica, en concret a la localitat costanera de Rafina, prop de la capital, a la zona del Peloponès, a Corinthia i l'àrea de Kineta, a l'illa de Creta i al centre de Grècia, prop de la localitat de Larimna. Segons els bombers, tot i la seva "àmplia mobilització" la intensitat del vent i la ràpida expansió dels focs ha comportat l'afectació de zones residencials. Ajuda europea Per la seva banda, el comissari europeu d'Ajuda Humanitària, Christos Stylianides, s'ha desplaçat fins a Atenes per reunir-se amb les autoritats gregues de protecció civil i coordinar l'assistència de la UE que ja està en camí. Segons ha explicat el mateix comissari en un comunicat, dilluns a la nit ja va parlar amb el primer ministre hel·lè, Alexis Tsipras, i està en contacte "constant" amb ell per oferir el "ple suport" de la Comissió Europea a les autoritats i els ciutadans. "Avui és un dia de gran dolor per Grècia i per tota Europa", ha dit el xipriota, que també ha agraït a Espanya, Xipre i Bulgària les ofertes "immediates" d'assistència concreta a través del Mecanisme de Protecció Civil de la UE amb avions, bombers, metges o vehicles.

Summary: Almenys 74 morts i 187 ferits pels incendis a Grècia


Onze menors van ser detinguts la setmana passada a Tarragona com a presumptes autors d'agressió i abús sexual sobre una altra menor, segons han confirmat els Mossos d'Esquadra. Els fets van tenir lloc el 19 de març i les detencions el 28. Tant els detinguts com la víctima serien menors estrangers no acompanyats, segons publica el mitjà digital tarragoní 'Porta enrere', en un extrem sobre el qual la policia no informa. A deu dels onze dels detinguts se'ls atribueixen delictes d'abús sexual. La detenció sobre aquests va quedar sense efecte. A l'onzè se li atribueix delicte d'agressió sexual. Aquest menor va passar a mans de la Fiscalia. Segons el mitjà tarragoní, els detinguts son joves tutelats que resideixen al centre d'acollida de la Mercè de Tarragona. També explica que s'haurien aprofitat de la menor quan es trobava sota els efectes de l'alcohol i les drogues al parc de l'Amfiteatre. Les detencions haurien tingut lloc després de la denúncia de la víctima.

Summary: Onze menors detinguts per agressió i abús sexual d'una noia a Tarragona


La Fiscalia de Manresa ha arxivat la investigació contra l'alcaldessa de Berga, Montse Venturós, en relació a l'organització del referèndum de l'1-O. Ha estat ella mateixa qui ho ha anunciat a través de Twitter, on ha assegurat que "ho tornaria a fer" i ha recordat les persones "empresonades i exiliades pel mateix". Segons la interlocutòria, no hi ha prou elements que demostrin que la investigada "hagués incomplert el requeriment del TC, ni que hagués col·laborat efectivament en la celebració del referèndum".  Venturós, que porta des del passat mes d'octubre inhabilitada per haver mantingut l'estelada durant dos comicis electorals, va anunciar la setmana passada que tornaria a optar a l'alcaldia de Berga.

Summary: La fiscalia arxiva la investigació contra l'alcaldessa de Berga pel referèndum de l'1-O


À Punt i TV3 coproduiran la pel·lícula ‘La mort d’en Guillem’, un telefilm que narra l’assassinat a mans de l’extrema dreta, l’11 d’abril del 1993, del jove militant de Maulets de Burjassot, Guillem Agulló. Carlos Marquès-Marcet, que tot just acaba d’estrenar ‘Els dies que vindran’, en serà el director, i Nacho Fresneda, Clara Segura i David Solans, els protagonistes. Marquès vol comptar, a més, amb joves actors aficionats del País Valencià, segons va avançar dijous en una entrevista a RAC1. ‘La mort d’en Guillem’ és un projecte impulsat per les productores catalanes Lastor Media i SomBatabat Produccions, i la valenciana Suica Films. El telefilm, que tindrà una durada de 90 minuts i s’enregistrarà en català, es començarà a rodar al novembre a València. Els guionistes de ‘La mort d’en Guillem’ són Alfred Pérez Fargas i Roger Danès, que han elaborat un relat centrat en el dol de la família d’Agulló i en com aquest procés xoca “amb la conversió del fill en una causa i en un personatge”.

Summary: TV3 i À Punt estrenaran un telefilm sobre Guillem Agulló dirigit per Carlos Marqués-Marcet


El govern espanyol no fa cap valoració de l'entrega d'armament d'ETA ni sobre la seva integritat "fins que no hagi sigut analitzat per les autoritats i la justícia franceses". En un comunicat l'executiu espanyol manté que l'entrega d'armes és "conseqüència de la seva derrota definitiva", assegura que "no canviarà la seva posició" i que espera l'anunci de la seva  "dissolució definitiva" i desaparició "per comptes de muntar operacions mediàtiques per dissimular la seva derrota i intentar treure'n un rèdit polític". El ministre de l'interior espanyol, Juan Ignacio Zoido, ha comparegut públicament per llegir el comunicat oficial. L'actuació d'aquest dissabte, ha dit, és fruït de la "derrota definitiva" d'ETA, amb les "armes de la llei, la unitat política i la cooperació internacional així com per l'eficàcia i entrega dels cossos i forces de seguretat de l'Estat". El govern espanyol reitera que "els terroristes no poden esperar cap tracte de favor del govern i molt menys impunitat als seus delictes". Recorda que ETA està "operativament derrotada, sense futur i amb els seus dirigents a la presó". En aquest sentit, espera la dissolució definitiva de la banda, "demanar perdó a les víctimes i desaparèixer".

Summary: El govern espanyol critica "l'operació mediàtica per dissimular la derrota" d'ETA


El tribunal considera que els autors només van voler "expressar un ideari polític diferent" i descarta que volguessin "menystenir" al rei Felip VI ACN Barcelona.-L'Audiència Nacional ha dictat l'arxivament provisional de la causa per un delicte d'injúries a la Corona contra els cinc independentistes detinguts per cremar fotos del rei Felip VI durant la Diada de l'any passat. El tribunal ha considerat que Jordi Almiñana, Nora Miralles, Ivan Altimira, Roger Santacana i Aitor Blanc van voler "expressar un ideari polític diferent" i ha valorat que durant aquestes reivindicacions no es van produir "alteracions de l'ordre públic de ningun tipus". També assenyala que van cremar fotografies de la mida d'una octaveta  i que els autors van dur a terme aquesta acció de "manera individual, desorganitzada i, per tant, sense cap premeditació". D'altra banda, creu que els cinc detinguts no van voler "menystenir" la persona de Felip VI i apunta a la "llibertat ideològica" dels manifestants.

Summary: L'Audiència Nacional arxiva la causa contra cinc independentistes per cremar fotos del rei durant la Diada


La desena jornada benèfica Cistella Solidària va recaptar dissabte més de 12.000 euros en una nova festa contra el càncer infantil. El Pavelló de la Mar Bella de Barcelona es va tornar a omplir, un any més, amb nens, joves i adults jugant a bàsquet per recollir fons a favor del laboratori oncològic de l'Hospital Sant Joan de Déu. Durant el matí hi va haver el torneig infantil, a la tarda es va fer el torneig per a equips d'adults amateurs i durant tot el dia hi va haver activitats infantils com inflables i pinta-cares, rifes de material esportiu i premis com entrades per veure jugar el Barça de bàsquet o a PortAventura, sopars en restaurants o estades en allotjaments turístics. En els seus deu anys d'història la Cistella Solidària ha recaptat gairebé 170.000 euros.

Summary: La desena edició de la Cistella Solidària recapta més de 12.000 euros per la lluita contra el càncer infantil


El periodista musical Jordi García-Soler ha mort aquest diumenge als 73 anys a causa d'un infart. Crític musical, periodista, expert en la 'Nova Cançó', havia estat també militant socialista i impulsor de la tercera via que propugnava una solució alternativa a l'independentisme i a l'immobilisme del govern espanyol en ple debat sobre el procés sobiranista. La família socialista ha lamentat la pèrdua del periodista, que estava en tractament d'un càncer. Entre d'altres facetes, també havia estat membre del Consell d'Administració de la Corporació Catalana de Mitjans Audiovisuals a proposta del PSC, i havia creat el departament de comunicació d'aquesta formació. Durant 50 anys havia col·laborat en nombrosos mitjans.

Summary: Mor als 73 anys el periodista musical Jordi García-Soler a causa d'un infart


El Síndic de Greuges, Rafael Ribó, ha demanat informació al Govern, a l'Ajuntament de Barcelona, al Tribunal Superior de Justícia de Catalunya (TSJC) i a la Delegació del govern espanyol a Catalunya sobre les condicions del Centre d'Internament d'Estrangers (CIE) de la Zona Franca, que preveu reobrir les seves portes en pocs dies després de mesos d'obres de millora. Ribó ha obert una nova investigació d'ofici sobre el CIE, però n'ha demanat el seu tancament, en considerar que no es pot tancar en un centre amb un "mètode penitenciari" a persones que només han comès una infracció administrativa, ja que hi ha altres alternatives.

Summary: El Síndic de Greuges demana al Govern, Ajuntament i TSJC si el CIE compleix tots els requisits legals abans de la reobertura


L'Ibex 35 ha tancat en verd l'endemà de la segona pitjor jornada de l'any, quan es va deixar als parquets un 3,62% en un signe del temor per la incertesa política que han deixat els resultats del 20-D. Aquest dimarts la calma ha tornat als mercat i han permès recuperar part del que va perdre a l'Ibex, concretament un 0,4%. El selectiu espanyol ha obert amb un augment destacable de l'1%, però ha perdut gas al llarg de la jornada. Tot i això, l'augment li ha permès recuperar els 9.400 punts. La xifra queda encara lluny dels 10.279 punts amb que va tancar el 2014. Pel que fa a la prima de risc, ha baixat lleugerament, fins als 119 punts, amb la rendibilitat del bo espanyol a deu anys situada a l'1,79%. Pel que fa al canvi euro-dòlar, ara una unitat de la moneda europea en costa 1,097 de la nord-americana. El petroli es manté estable a la zona dels 35 dòlars per barril Brent.   Els valors més destacats de l'Ibex han estat Arcelormittal, que ha pujat un 6,24%, i OHL, que ho ha fet un 4,24%. El sector bancari, gran perjudicat de la jornada negra de dilluns, ha acabat en verd, tot i que amb avenços menors.

Summary: L'Ibex tanca en verd amb un augment del 0,4% després dels descensos de la jornada postelectoral


L'empresa té fàbriques a Granollers, Esparreguera i Còrdova ACN Barcelona.-La Comissió Nacional dels Mercats i la Competència (CNMC) ha autoritzat en primera fase l'operació d'adquisició del Grup Gallo per part del fons d'inversió espanyol Proa Capital. Segons l'ens regulador, l'operació "compleix amb els requisits previstos" en la Llei de Defensa de la Competència. En una operació concretada a principis de juliol, la firma espanyola va oferir uns 200 milions d'euros per comprar l'empresa alimentària propietat dels cinc germans Espona, superant altres ofertes com les d'Idilia Food, Ventura i Tower Brook. L'empresa, creada per la família de Rubí l'any 1946, té fàbriques a Granollers i Esparraguera, i una tercera a Còrdova, i l'any 2018 va registrar un benefici brut de 20 milions d'euros. Els fins ara propietaris mantindran una participació minoritària, d'entre el 15% i el 30% del capital.

Summary: La CNMC autoritza la compra de Gallo per part del fons d'inversió Proa Capital


Els partits ja han tancat les llistes i la maquinària electoral comença a arrencar amb força. Aquest dimecres el Butlletí Oficial de l'Estat ja publica les candidatures (fins a onze a la demarcació). Els partits amb representació al Congrés fan una aposta per la continuïtat. Jordi Xuclà es manté al capdavant de Democràcia i Llibertat i Montse Surroca –que anava de 2 amb CiU el 2011- agafa les regnes d'Unió. El PPC manté l'aposta per Concepció Veray que, tot i ser diputada aquest mandat, encapçala la llista per primer cop. A ERC, Teresa Jordà repeteix de candidata. Al PSC, en canvi, Marc Lamuà substitueix Àlex Sáez. C's s'estrena amb Fernando López i la coalició En Comú Podem aposta per Dolors Terradas.

Summary: Els partits amb representació al Congrés aposten per la continuïtat a l'hora d'escollir candidats per Girona


La candidata de la CUP-Capgirem Barcelona, Anna Saliente, ha lamentat els resultats de la formació a la capital catalana, on no han obtingut representació, i han "perdut el contrapès de l'avenç de les polítiques neoliberals". "És un dia trist, perquè entenem que hem perdut el projecte rupturista a l'Ajuntament", ha dit Saliente acompanyada de les cares visibles de la CUP. La cap de llista ha assegurat que la formació farà una reflexió col·lectiva a nivell de Barcelona i conjunta amb la CUP Nacional. Tal i com feien abans de 2015, Saliente ha promès que faran oposició des del carrer. "Necessitem gent disposada a arribar fins al final", ha dit Saliente. Eulàlia Reguant ha qualificat els resultats de "dolents de manera transversal a tot el país", però ha posat en valor els 332 regidors que la CUP ha aconseguit a Catalunya. Saliente ha assegurat que la "gran emergència social i democràtica" a Barcelona continua i per això necessiten seguir amb les eines que han emprat fins ara. "Hem perdut una eina però seguim tenint l'eina de fer oposició a la Marca Barcelona des dels carrers", ha assegurat la cupaire, qui ha recordat que la tasca institucional era una forma de "reforçar" la lluita des del carrer, on se senten "més còmodes". "Seguim aturant desnonaments, seguim als comitès de vagada feministes, als CDRs. El que necessitem és gent autoorganitzada al carrer", ha apuntat la cap de llista.   En clau nacional, Reguant ha assegurat que aquest diumenge s'ha acabat un cicle electoral que va començar amb les eleccions del 28-A i que els resultats del qual no han estat "positius" per resoldre el conflicte polític ni garantir els drets socials. Davant l'auge del PSOE, la cupaire ha retret a "l'independentisme institucional" que hagi situat els socialistes com un "interlocutor vàlid", "responsable de l'aplicació del 155" i de les "polítiques d'austeritat". "Corresponsable de la repressió al Principat", ha resumit la fins ara regidora.  La CUP no ha pogut superar el llindar del 5% de vots necessaris per entrar al consistori, i ha perdut més de 20.000 vots respecte el 2015 a Barcelona. En cas d'haver entrat al consistori, haurien pogut tenir, com afirmaven durant la campanya, "la clau de la governabilitat", ja que ERC i BComú no sumarien per tenir majoria absoluta. Els cupaires han perdut també representació a l'Ajuntament de Lleida, on tenia dos regidors, mentre que han mantingut els dos de Tarragona. A Girona, la llista de confluència de Lluc Salellas ha obtingut 6 regidors, dos més que fa quatre anys, situant-se com a segona força.  Els aplaudiments a la Nau Bostik, seu electoral dels anticapitalistes, s'han sentit amb els resultats a Berga, on Montse Venturós s'ha imposat amb 8 regidors, dos més que fa quatre anys, vorejant la majoria absoluta, que se situa en 9 regidors. Reguant ha posat en valor els 24 municipis on la CUP ha estat primera força, i ha destacat, especialment, la "consolidació" en municipis com Berga, Navàs (Bages), Guiamets (Priorat) o Celrà (Gironès). "Amb tot, cal fer una lectura i reflexió dels resultats pausada, perquè posen de manifest a tot el país la necessitat de construir una alternativa democràtica per poder confrontar la reedició del pacte del 78", ha apuntat Reguant. Els càrrecs electes, però, "seguiran compromesos amb la lluita per una vida digne i el dret a l'autodeterminació", amb desobediència civil i institucional "si és necessari" i disposats a què "no es tanqui per dalt" allò que van "obrir per baix".  Celebren la representació de Junqueras i Puigdemont a Europa La CUP ha celebrat que, mentre l'extrema dreta es "consolida" a Europa, a Catalunya hagin guanyat les eleccions europees "dos represaliats" polítics per l'estat espanyol. Al seu parer, aquests resultats demostren que hi ha hagut un vot en clau de "confrontació democràtica" i de posar el "conflicte al centre".

Summary: La CUP lamenta la caiguda a Barcelona en un "dia trist" i promet fer oposició des del carrer


Ipcena també ha sol·licitat la intervenció al Síndic de Greuges per tal que l'equip de govern de l'Ajuntament de les Borges Blanques doni a conèixer l'informe sobre la qualitat de l'aire encarregat per l'ajuntament fa dos anys. Després de demanar-lo fins en tres ocasions, l'entitat ecologista se suma d'aquesta manera al grup municipal d'ERC al consistori borgenc, que també ha acudit al Síndic –de la mateixa manera que ho ha fet a la Comissió de garantia del dret d'accés a la informació pública (GAIP)-, davant la negativa de l'equip de govern municipal del PDeCAT a fer públic els resultats d'aquest estudi. En concret, Ipcena demana al Síndic que defensi davant l'Ajuntament de les Borges Blanques "el dret legítim" de l'entitat d'obtenir aquest informe "en base a l'aplicació de la llei i directiva d'accés a la informació ambiental". Per la seva banda, l'alcalde Enric Mir justifica que el consistori no publiqui l'informe perquè "està directament relacionat" amb la querella criminal presentada contra Mir per General d'Olis i Derivats, SL, i "encara està pendent de resoldre el recurs contra el seu arxivament provisional, interposat per l'empresa".  Des d'Ipcena, defensen que l'estudi "pot ser molt interessant a l'hora de conèixer la situació real de la qualitat atmosfèrica, d'un territori que pateix des de fa temps fenòmens de contaminació". Així mateix, des d'Ipcena defensen el dret de l'entitat com a associació ambiental a poder accedir a l'informe "en base a la normativa competent que reconeix el nostre dret d'accés a la informació ambiental".  El grup municipal d'ERC a l'Ajuntament de les Borges Blanques també ha presentat una queixa formal, en el mateix sentit, davant el Síndic de Greuges i la Comissió de garantia del dret d'accés a la informació pública. Els republicans defenen que les dades sobre la qualitat de l'aire "són vitals per valorar la idoneïtat de la instal·lació de noves industries contaminants, com ara la incineradora de residus de Tracjusa", que promouen un grup de ramaders al municipi veí de Juneda (Garrigues).  L'alcalde Enric Mir, per la seva part, ha defensat la "transparència" del consistori borgenc i assegurat que l'estudi de qualitat de l'aire "no té cap relació amb el projecte de Tracjusa, i en canvi està directament relacionat amb la querella criminal presentada per General d'Olis i Derivats -contra l'alcalde-, encara pendent de resoldre el recurs contra el seu arxivament provisional, interposat per l'empresa". En aquest sentit, Mir veu "legítim" acudir al Síndic de Greuges, "ja que allí li podran donaran fe que sempre hem donat transparència als expedients, i s'ha actuat per damunt de tot en defensa dels interessos generals de la salut de la població, com es podrà comprovar quan finalitzi el conflicte judicial amb l'empresa i fem públic l'estudi, del qual ja té coneixement la direcció general de Qualitat Ambiental de la Generalitat, que és qui vetlla per la qualitat de l'aire", segons l'alcalde de les Borges Blanques.

Summary: Ipcena també recorre al Síndic perquè l'Ajuntament de les Borges Blanques faci públic l'informe de la qualitat de l'aire


L'autovia A2, al seu pas per Mollerussa, s'ha reobert en els dos sentits de la marxa a quarts de sis de la tarda d'aquest diumenge després d'estar més de vuit hores tallada per l'incendi d'un camió carregat de carn congelada que ha sortit de la via i ha quedat bolcat a la mitjana. Durant gairebé tot el dia el trànsit de l'autovia s'ha desviat per la calçada lateral i poc abans de les sis de la tarda una grua de gran tonatge ha retirat el camió frigorífic accidentat. El sinistre ha passat a dos quarts de nou del matí en sentit Barcelona a l'altura del quilòmetre 486 i des d'aleshores l'autovia s'havia tallat en els dos sentits de la marxa per facilitar als Bombers de la Generalitat les tasques d'extinció del foc. Segons els Mossos d'Esquadra, el conductor del vehicle ha estat atès 'in situ' pels serveis d’emergència i no ha estat necessari traslladar-lo a l’hospital.

Summary: Reoberta l'A2 a Mollerussa després d'estar més de vuit hores tallada per l'incendi d'un camió frigorífic


El nombre de persones que han mort a les carreteres catalanes aquest estiu ha augmentat respecte al mateix període de l'any passat, amb 43 víctimes mortals en 36 accidents. L'any passat, des de Sant Joan i fins a la Diada –les dates que marquen l'inici i el final de la campanya de mobilitat d'estiu–, van ser 37 persones les que van perdre la vida en 35 accidents en vies interurbanes. La directora del Servei Català de Trànsit, Eugenia Doménech, ha destacat l'augment d'accidents amb múltiples víctimes mortals i l'increment de les col·lisions frontals, que han passat de sis a quinze. Si bé la mobilitat ha augmentat un 4% aquest estiu, va caure fins a un 11% en els quatre dies posteriors als atemptats de Barcelona i Cambrils del 17 d'agost i no es no es va normalitzar fins el dia 28.

Summary: Augmenten les víctimes mortals a les carreteres catalanes aquest estiu amb un increment de les col·lisions frontals


El Festival Grec ha retornat a 1.174 espectadors els imports de les entrades que havien adquirit divendres virtualment i a les quals no es va assignar localitat, degut a una "disfunció" de la pàgina, que va col·lapsar per l'alta demanda que s'hi va concentrar. Segons ha avançat l''Ara' i ha confirmat l'ACN, en detectar aquest error el festival va procedir a retornar els imports i dissabte tothom ja els havia rebut. Molts havien donat per fet que havien adquirit l'entrada, doncs se'ls van cobrar, i ara veuen com bona part dels espectacles ja han exhaurit localitats. Els que van generar més problemes de compra simultània van ser 'A Tocar', de Baró d'Evel, la música d'El Pot Petit, Manel i Stay Homas, o la proposta de La Veronal. En el primer dia de venda d'entrades del Festival Grec 2020, i un cop detectada la "disfunció" en la web "es va procedir a retornar  automàticament els imports cobrats per error del sistema a aquells usuaris que havien pagat i que no tenien localitat assignada", expliquen des del festival. Dissabte tothom ja havia rebut retornats els imports, però l'error del sistema va fer que aquests usuaris no recuperessin l'entrada que pensaven que havien adquirit. Tot plegat, és el resultat del col·lapse del web de venda d'entrades del festival, que divendres va registrar un pic de 16.000 usuaris intentant adquirir entrades simultàniament. D'aquest total, són 1.174 els qui finalment n'han sortit més perjudicats, en quedar-se sense entrada.  El web del Festival Grec va restablir la venda d'entrades el mateix divendres al vespre, i hi va introduir millores perquè no es tornés a produir la disfunció viscuda al matí.  Aleshores, es va informar que, quant a les incidències registrades per aquells usuaris que no havien rebut el comprovant de la compra, "rebrien en els propers dies una comunicació del festival per tal d’aclarir la situació i resoldre el problema".

Summary: El Grec retorna les entrades a un miler de persones després del col·lapse de la venda virtual


Un centenar de treballadors dels serveis socials s'han concentrat aquest dimarts davant de l'Ajuntament de Barcelona per reclamar canvis en el protocol que els obliga a acompanyar la comitiva judicial als desnonaments. La secretaria general de la secció de l'Institut Municipal de Serveis Socials de CCOO, Victòria Garcia, ha dit que no volen ser "còmplices" dels desnonaments. "La nostra tasca és elaborar un pla de treball amb les famílies abans, durant i després del desnonament", ha remarcat Garcia. Davant les demandes dels treballadors, la tinenta d'alcaldia en matèria social, Laia Ortiz, ha assegurat que "en les pròximes setmanes" hi haurà "canvis" en el protocol que diu que els treballadors dels serveis socials han d'"assistir" la comitiva judicial durant un desnonament.

Summary: Els treballadors dels serveis socials de Barcelona reclamen no haver d'acompanyar la comitiva judicial als desnonaments


L'Hospital Maternoinfantil Vall d'Hebron ha posat en marxa una nova Unitat d'Atenció Pal·liativa Pediàtrica i al Pacient Crònic Complex Pediàtric, amb l'objectiu de reforçar les cures pal·liatives aplicades als infants i joves i atendre les necessitats de les seves famílies. Segons un comunicat del centre hospitalari, es va posar en marxa el mes de juny i compta amb un equip multiprofessional que cobrirà les necessitats dels menors amb malalties avançades, tractats a Vall d'Hebron, repartits per tot el territori de Catalunya, amb la intenció de potenciar l'atenció domiciliària i crear llaços amb els equips d'atenció primària i treball social de proximitat dels pacients. La unitat està formada per un metge i una infermera, que rebran el suport de psicòlegs i treballadors socials del mateix centre i de fundacions externes vinculades a l'hospital. La Unitat d'Atenció Pal·liativa Pediàtrica i al Pacient Crònic Complex Pediàtric ajuda a reforçar i centralitzar en especialistes les cures pal·liatives aplicades als pacients pediàtrics. El pediatre de la unitat, el Dr. Andrés Morgenstern, apunta que amb ella "es vol oferir una atenció més integral, que vetlli per cobrir les necessitats de totes les esferes del nen i de la seva família, siguin físiques, psicosocials, emocionals o espirituals". El lloc d'atenció ha de ser el que es consideri més beneficiós per al pacient, que en molts casos acabarà sent el mateix domicili. Carla Cusó, la infermera de la unitat, ha explicat que és molt important donar "suport als pares que lliuren una de les batalles més dures i commovedores que pot existir, la d'acompanyar a un fill a viure fins al final". El cap del Servei de Pediatria Vall d'Hebron, de qui depèn la unitat, el Dr. Carlos Rodrigo, ha explicat que "l'extraordinària complexitat i gravetat d'alguns dels pacients atesos a l'Hospital Maternoinfantil Vall d'Hebron exigeix poder donar-los la millor assistència integral per les seves necessitats amb independència de la malaltia de base que pateixen". Al centre "hi ha nens amb problemes fonamentalment neurològics, respiratoris, d'immunodeficiència, oncològics o congènits, i tots es beneficien molt de l'atenció que dona aquesta unitat". Funcionament de la unitat El procés es posarà en marxa per sol·licitud del metge responsable del pacient. La Unitat d'Atenció Pal·liativa Pediàtrica passarà a atendre els menors que ho necessitin com un especialista més. La seva implicació serà més estreta de forma progressiva, i vetllarà per l'adequació del tractament a cada moment de la malaltia, buscant el màxim confort i benestar pel malalt. Amb la intenció de potenciar l'atenció domiciliària i assegurar la cobertura en qualsevol localitat de Catalunya, la creació de llaços amb els equips d'atenció primària i recursos de proximitat esdevindrà un element clau en el funcionament de la unitat. Es fomentarà el treball en xarxa amb els recursos de proximitat, els pediatres i personal d'infermeria d'atenció primària, el PADES de zona i els serveis d'atenció continuada. En el cas de decés del pacient, la Unitat d'Atenció Pal·liativa Pediàtrica no finalitza la seva intervenció i acompanyament en el moment de la mort de l'infant o jove. La unitat farà un seguiment del dol de la família i del seu entorn, emfatitzant la identificació precoç del dol patològic. Més enllà del treball amb les famílies, es tindrà en compte els professionals implicats en cada cas, realitzant sessions de tancament, on s'obriran espais de diàleg i reflexió sobre tot el procés assistencial.

Summary: Vall d'Hebron reforça les cures pal·liatives als infants amb una nova unitat


El jove, de 17 anys, li hauria donat diverses puntades de peu al ventre ACN Manresa.-La Policia Local de Manresa ha detingut aquesta matinada de dijous a un jove de 17 anys per presumptament agredir a la seva mare. Segons explica el cos policial en un comunicat, els fets han tingut lloc a quarts de dues, en un domicili al barri de la Sagrada Família. Alertats per les trucades dels veïns, diverses patrulles s'han desplaçat a llar on, víctimes i testimonis haurien assegurat que el jove hauria agredit la seva mare fins al punt de llençar-la a terra i donar-li puntades de peu al ventre. El menor ha estat arrestat acusat de ser el presumpte autor d'un delicte de violència en l'àmbit familiar.

Summary: Detingut un menor per agredir a la seva mare a Manresa


La majoria de serveis s'han fet a les comarques de Girona (28) i la meitat d'aquests s'han fet a Roses  ACN Barcelona.-Els Bombers de la Generalitat han fet 59 sortides entre les tres i les cinc de la tarda d'aquest dijous per incidències relacionades amb la pluja. La majoria han estat per petites inundacions de baixos i de carrers i per retirar arbres caiguts. Amb tot, cap persona ha resultat ferida. La majoria de serveis s'han fet a les comarques gironines, on se n'han fet 28, 14 dels quals s'han concentrat a Roses (Alt Empordà). Els bombers també han fet 11 sortides a la Regió d'Emergències Nord, 7 a la Regió d'Emergències Centre, 5 a la Regió d'Emergències Sud i 3 a les Terres de l'Ebre. El Servei Meteorològic de Catalunya ha informat aquesta tarda que les tempestes han afectat bona part de les comarques de Girona i de Barcelona. En alguns casos ho han fet amb intensitat forta.  Protecció Civil ha activat l'alerta del pla l'Inuncat per la previsió de pluges durant aquest dijous a qualsevol punt del país i amb major intensitat a partir de la tarda. S'esperen xàfecs acompanyats de tempesta severa, que podran descarregar més de 40 litres en mitja hora.

Summary: Els Bombers fan una seixantena de sortides per incidències relacionades amb la pluja


El conseller d’Afers Exteriors, Relacions Institucionals i Transparència, Raül Romeva, creu que el ‘Brexit’ demostra que la democràcia és la via per resoldre situacions complicades i que després caldrà negociació sigui quin sigui el resultat. En la roda de premsa posterior al Consell Executiu, Romeva ha argumentat que tan si Gran Bretanya decideix quedar-se o marxar de la UE caldrà negociació. Si guanya l’opció de marxar, caldrà iniciar un procés de negociació perquè la sortida “no és automàtica”, i si es queda dins la UE, la Gran Bretanya haurà de negociar el replantejament de la seva relació amb les institucions europees, ha argumentat. “Democràcia i negociació passi el que passi. La democràcia és la via i la negociació la conseqüència”, ha conclòs per després assenyalar que és un missatge “molt clar” per a Catalunya, Espanya i la UE.

Summary: Romeva veu en el ‘Brexit’ la constatació que “la democràcia és la via i la negociació la conseqüència”


La mare del nadó de Pineda de dos mesos que va morir el gener de 2019 per maltractaments ha assegurat que el pare va confessar haver sacsejat el petit un cop va intervenir la DGAIA, i després d'haver-lo portat diverses vegades al metge. Abans, ha afegit la mare en la segona jornada del judici celebrada aquest dimarts, només havia admès que el nadó s'havia donat un cop al cap amb la barra del cotxet. Entre plors, també ha apuntat que un cop va intervenir la DGAIA la seva actitud va canviar i de "fer-li costat" va passar a "desentendre's totalment" de la salut del petit. El pare és l'únic acusat dels fets, i la Fiscalia li demana 15 anys de presó, 10 menys dels sol·licitats inicialment, després d'haver reconegut els fets.     Després que aquest dilluns el pare del nadó reconegués tots els fets, en la segona jornada del judici a l'Audiència de Barcelona han declarat la mare, l'avi matern del petit i les tècniques dels equips de valoració de maltractaments (EVAMI) que van tractar amb la parella un cop la DGAIA els va activar en veure les lesions que presentava el nadó. Durant la seva declaració, la mare, visiblement emocionada i amb problemes per parlar en determinats moments, ha explicat que tot i que van haver d'anar tres cops a urgències perquè el petit no es trobava bé, el pare mai va reconèixer que ell en fos el responsable. No va ser fins el 8 de gener quan va intervenir la DGAIA que l'acusat va explicar que el petit s'havia colpejat al cap amb la barra del cotxet. Aquí, ha reconegut la mare, es va sentir "alleugerida" perquè com a mínim aquest fet explicava en part que el seu fill no es trobés bé. Quan ho van explicar a la infermera i aquesta els va informar de les greus lesions que patia el seu fill, la mare reconeix que va entrar "en còlera". "No entenia res perquè les lesions que tenia el meu fill no coincidien amb el què havia reconegut ell", ha afegit. No va ser fins que la DGAIA els va retirar les visites al seu fill el 9 de gener que l'acusat, deixant clar que la seva parella "no en sabia res", va confessar que en una ocasió s'havia posat nerviós i que havia sacsejat fortament el petit, Això sí, no va saber afegir el dia ni si ho havia fet en més d'una ocasió. A partir d'aquí, ha apuntat la mare, l'actitud del pare va canviar radicalment. "Vam passar de plorar plegats desconsoladament per no saber que li passava al nostre fill a desentendre's de la seva salut. És com si el seu cap hagués fet un clic", ha recordat.  També ha explicat que mai va sospitar del pare perquè des de l'inici havien tingut cura plegats del seu fill i sempre s'havia mostrat responsable. "El meu cervell no podia processar que fes el què va fer perquè sempre es va portar bé", ha reconegut. Al seu torn, l'avi ha explicat que sempre va acompanyar la parella quan van dur el petit a urgències i que quan va escoltar per primer cop la paula maltractaments es va quedar "gelat". També que, com la seva filla, mai va sospitar del seu gendre de qui ha dit que "era com un fill". "En una ocasió vaig intentar visitar-lo a la presó per entendre perquè ho havia fet i no em va volen rebre; a partir d'aquí no hi vaig voler pensar més perquè el que va passar és molt difícil d'acceptar", ha afegit. Pel que fa les tècniques dels equips de valoració de maltractaments (EVAMI) que van tractar amb la parella, han declarat que els va "sorprendre" l'actitud del pare quan va confessar que havia sacsejat al petit perquè ho va fer amb "una actitud adolescent, capcot i mirant de reüll la mare amb un mig somriure". També han explicat que un cop el pare va confessar els maltractaments, la mare va quedar "descol·locada" i no va reaccionar en un primer moment.  Segons les tècniques, l'acusat va reconèixer "no tenir habilitats parentals" i que per això va amagar els fets a la mare fins poc abans que el petit morís a l'Hospital de la Vall d'Hebrón. Els va explicar que considerava que la mare sobreprotegia al seu fill i que quan ell es quedava sol amb ell el deixava plorar. Va ser un d'aquests cops quan va reconèixer que s'havia posat nerviós i que el va sacsejar.  Les tècniques, a preguntes de la fiscal, han explicat que els consta que el pare del nadó havia consumit drogues, principalment cocaïna, fins poc abans de conèixer la mare del petit i que semblava que la relació "li havia fet bé". També que en tres relacions anteriors, les seves parelles havien avortat després de denunciar-se episodis de maltractaments.   El Fiscal rebaixa a 15 anys la pena de presó Després que el pare reconegués els fets en la primera sessió del judici, la Fiscalia ha rebaixat la petició de pena de presó de 25 a 15 anys. L'infant va ser atès a tres centres sanitaris abans d'acabar a l'Hospital de la Vall d'Hebron de Barcelona, on va ingressar el 3 de gener i va morir 18 dies després, el 21 de gener. El ministeri públic considera que el pare, que des que va morir el nen està en presó preventiva, és autor d'un delicte d'assassinat amb l'agreujant de parentiu. La Fiscalia també reclama que l'home no es pugui apropar a menys d'un quilòmetre de la mare del nadó ni comunicar-se amb ella 10 anys després del compliment de la condemna i que pagui una indemnització de 220.000 euros a la mare. Segons consta a l'escrit d'acusació, l'acusat, entre el l'11 de novembre de 2018 i el 3 de gener de 2019, va aprofitar els moments en què es quedava sol al domicili familiar cuidant el nadó per agredir-lo "sent conscient del risc" que suposava sacsejar-lo amb violència "donada la seva debilitat física".

Summary: La mare del nadó de Pineda explica que el pare va confessar haver-lo sacsejat quan va intervenir la DGAIA


El motorista que va quedar ferit crític aquest dissabte a la tarda després d’accidentar-se a l’A-2 a Abrera (Baix Llobregat) ha mort hores després a l’Hospital de Bellvitge, segons ha informat el Servei Català de Trànsit (SCT). La víctima és J. G. T, un home de 56 anys, nacionalitat espanyola i veí de Sant Feliu de Llobregat. L’avís del sinistre es va rebre a les 17.40 hores al quilòmetre 585 de l’A-2, a tocar del polígon de la Seat i en sentit Barcelona. Per causes que encara s’estan investigant, hi va haver un accident amb una motocicleta implicada. El seu conductor va resultar ferit molt greu i va ser traslladat en estat crític a Bellvitge. Arran del sinistre, es van activar cinc patrulles dels Mossos d’Esquadra, quatre dotacions dels Bombers i un helicòpter i una ambulància del SEM.  Quant a l’afectació viària, des de les 17.40 fins a les 18.57 hores, l’A-2 va estar tallada a la zona d’Abrera/Esparreguera en sentit Barcelona i es van fer desviaments pel lateral de l’AP-7. Aquesta restricció, però, va comportar retencions. A les 18.57 hores s va reobrir la via en sentit Barcelona però, tot i això, es va arribar a un màxim de retenció de 3 quilòmetres Finalment, cap a les 20.00 hores, la situació es va normalitzar.

Summary: Mor el motorista ferit crític en l’accident de l’A-2 a Abrera


La portaveu d'ERC al Parlament, Anna Caula, ha valorat "molt positivament" aquest dimarts que els grups parlamentaris de fora del Govern comencin a fer propostes de cara als pressupostos, en referència a l'opció presentada per CatECP. Caula diu que estan "oberts" a analitzar totes les proposicions, i que no es pot dir mai un "no d'entrada". Sobre el tarannà dels pressupostos, la portaveu republicana ha afirmat que els volen "socials" i que contemplin elements com la "redistribució de la riquesa". La diputada també s'ha referit a la multa de 30.000 euros cap al ministre d'Exteriors, Josep Borrell, pel cas Abengoa, del qual n'ha demanat la dimissió urgent: "El ministre no ha de continuar ni un minut més en el càrrec", ha sentenciat.

Summary: ERC veu "molt positiu" que els comuns hagin fet una proposta pels pressupostos i diu que estan "oberts" a analitzar-la


El Parc de Sant Eloi, la principal zona verda urbana de Tàrrega, ha incorporat des d'aquesta setmana una xarxa de codis QR en 22 espais d'interès com monuments, places, fonts, l'ermita i altres atractius de la serra. Mitjançant aquesta tècnica, i fent ús del mòbil o la tauleta, els visitants obtindran informació instantània sobre aquests elements i la seva història. Només cal disposar de qualsevol aplicació gratuïta de captura de codis QR. Els impulsors són el fotògraf Jaume Solé que a través de l'empresa targarina Dispromèdia han utilitzat un nou sistema que permet variar els continguts de l'enllaç sense inhabilitar el codi.  Els codis QR han estat elaborats per Josep Castellana, mestre de forja targarí i la iniciativa en general s'ha dut a terme amb el vistiplau de l'Associació d'Amics de l'Arbre, entitat gestora del parc municipal, i l'Ajuntament de Tàrrega. Els codis s'han fet en uns suports metàl·lics perennes i enllacen els dispositius mòbils amb els continguts allotjats en una plataforma QRView. Aquest nou sistema, creat per Dispormèdia, permet actualitzar la informació al web sense que variï l'enllaç, evitant així que el codi QR quedi inhabilitat. El Parc de Sant Eloi és tot un emblema a Tàrrega i amb aquesta incorporació aposta per les noves tecnologies a l'hora de divulgar el seu patrimoni entre els visitants. Els 22 codis QR instal·lats suposen la primera fase del projecte, el qual continuarà properament fins assolir la cinquantena d'espais senyalitzats. Val a dir que el sistema QRView també es va desenvolupar anteriorment en làpides del cementiri de Tàrrega. Tot plegat suposa un nou al·licient que enriqueix la visita al Parc de Sant Eloi, espai públic municipal amb més de cent anys d'història i que alberga gran riquesa natural i monumental. A més d'acollir una setantena de varietats d'arbres, la serra també exhibeix i preserva nombroses restes arquitectòniques d'antigues construccions rurals de la comarca. Tanmateix, s'hi han erigit monuments, places i fonts en record d'efemèrides i persones que han deixat empremta en la història local. És per això que es considera el Parc de Sant Eloi com un ''museu a l'aire lliure''.

Summary: Tàrrega identifica amb codis QR una vintena d'espais emblemàtics del Parc de Sant Eloi


Brussel·les ha alertat que els nous aranzels imposats pels Estats Units a les importacions agràries i d'avions de la UE "faran més difícils les negociacions" per arribar a un acord comercial. L'administració de Donald Trump imposarà tarifes del 25% als productes agraris i del 10% als avions, just després que l'Organització Mundial del Comerç l'autoritzés a fer-ho com a resposta a les subvencions il·legals que la UE ha atorgat al fabricant d'avions Airbus. Mentre estudia com reaccionar a l'augment dels aranzels, la Comissió Europea ha afirmat que confia que l'OMC també li permeti en uns mesos aplicar "contramesures" a Washington per les presumptes ajudes il·legals nord-americanes a la companyia aeroespacial a Boeing. "Ens posa en una situació en què haurem de fer el mateix", ha afirmat un portaveu de l'executiu europeu. Tanmateix, Brussel·les ha assegurat que està disposada a "treballar per una solució justa i equilibrada" per a la indústria de l'aviació a banda i banda de l'Atlàntic. Queixa del lobby agrari El lobby dels ramaders i cooperatives agràries ha fet una crida per "evitar qualsevol escalada" en el conflicte comercial que els pugui afectar. En aquest sentit, han lamentat que el sector agrari "pagui el preu" per una "decisió política sobre comerç que no té res a veure amb l'agricultura".

Summary: Brussel·les alerta que els aranzels de Trump "faran més difícils les negociacions" comercials i estudia com reaccionar


Davant la prolongació del confinament a causa de la crisi sanitària, el departament d'Educació ha indicat que aquest tercer trimestre els centres d'adults hauran d'educar, en la mesura del possible, de forma telemàtica i a l'hora d'avaluar hauran de tenir en compte les diferents limitacions de l'alumnat. La Generalitat ha donat diferents criteris per als ensenyaments que s'hi imparteixen. Segons un comunicat d'Ensenyament difós aquest diumenge, les tasques que facin durant el confinament els alumnes que s'estan traient el Graduat en educació secundària (GESO) es consideraran un "valor afegit en l'avaluació" però "mai una penalització". En el curs d'accés a cicles formatius de grau mitjà (CAM), l'avaluació del tercer trimestre i final farà una valoració individual de cada alumne "segons l'assoliment de les competències treballades en cada àmbit, la seva evolució al llarg del curs i les seves circumstàncies personals i perspectives de futur". A més, en la mesura del possible es continuarà treballant de forma telemàtica. Els centres on s'imparteixin cursos de preparació per a proves d'accés lliuraran a l'alumnat que superi la formació la certificació, en la qual es farà constar la qualificació. Com en els anteriors ensenyaments, el professorat haurà de valorar l'assoliment de les competències treballades per cada alumne individualment, així com les seves circumstàncies personals. I davant de la situació actual, les tasques realitzades seran un element positiu per l'alumnat i mai una penalització. En els cursos de Competències en tecnologies de la Informació i la comunicación (COMPETIC), davant la impossibilitat de realitzar els projectes finals de forma presencial als centres –tal com estableix la regulació d'aquest certificat-, excepcionalment l'alumnat haurà de ser qualificat únicament tenint en compte l'avaluació contínua que haurà d'incloure la realització dels projectes finals de forma telemàtica sempre que sigui possible. L'avaluació global dels nivells 1 i 2 dels ensenyaments de llengües estrangeres serà el resultat de l'avaluació contínua i per tant seguirà les directrius generals. En el nivell 3 –que segons regulació habitual preveu la prova presencial-  l'alumnat haurà de ser qualificat únicament tenint en compte l'avaluació contínua. A l'hora d'avaluar l'alumnat de llengua catalana i castellana caldrà valorar les tasques que s'hagin pogut lliurar abans del 12 de març, l'assoliment de les competències treballades, la seva evolució al llarg del curs i les seves circumstàncies personals. En els centres en seu penitenciària s'aplicaran les mateixes instruccions que als altres ensenyaments que s'imparteixen en centres d'adult. En aquest cas, però, es tindran en compte les seves circumstàncies i s'elaboraran noves orientacions amb el departament de Justícia.

Summary: Els centres d'adults educaran de forma telemàtica el tercer trimestre


Hi ha uns dos quilòmetres de cua i es desvia el trànsit cap a l'N340 ACN Vandellòs.-Un grup de persones convocades pels CDR ha tallat l'AP7 en sentit nord a l'alçada de Vandellòs i l'Hospitalet de l'Infant, segons ha informat el Servei Català de Trànsit. Cap a tres quarts de vuit es produïen uns dos quilòmetres de cua. En aquest moment es desvia el trànsit cap a l'N340 per la sortida del quilòmetre 298.

Summary: Tallen l'AP7 en sentit nord a l'alçada de Vandellòs


El conseller d'Interior, Joaquim Forn, ha donat per fet aquest dilluns al matí que Younes Abouyaaqoub, marroquí de Ripoll de 22 anys, és el jove que conduïa la furgoneta de la Rambla dijous passat i posteriorment va fugir amb el Ford Focus que es va saltar un control policial a la Diagonal, després d'apunyalar el seu conductor. En una entrevista a Catalunya Ràdio, el conseller no ho ha confirmat 100%, però ha donat a entendre que va ser així i ha avançat que en donarà més detalls en una roda de premsa aquest dilluns al migdia, on també es podrien donar a conèixer les identitats de les restes mortals de la casa d'Alcanar. Paral·lelament, ha afirmat que la principal hipòtesi és que anava sol al vehicle. La investigació apunta que l'autor de l'atropellament massiu a Les Rambles de Barcelona seria  Younes Abouyaaqoub, una confirmació que es farà pública durant la compareixença dels consellers d'Interior i Justícia, així com el major dels Mossos d'Esquadra, per explicar els darrers detalls de la investigació sobre els atemptats de Barcelona i Cambrils.  Els Mossos d'Esquadra, segons Forn, investiguen si l'autor de l'atemptat a la ciutat comtal va ser capaç d'interceptar el vehicle de la Diagonal "amb ajuda o sense" i no tenen cap dada que els faci creure  és fora, però avança que "treballen amb totes les hipòtesis". "No està en cerca a tot Catalunya sinó a tots els països europeus", ha reblat.  Preguntat sobre els últims detalls, ha revelat que durant la nit s'han fet noves entrades a domicilis de Ripoll, alhora que es treballa a Alcanar i continuen investigant-se les proves a Barcelona. Forn ha explicat que els fets apunten que hi hauria dotze investigats, una xifra que no ha donat per tancada perquè no ha descartat "ramificacions" de persones que potser no van participar directament amb els atemptats però que hi haurien col·laborat.  Segons Forn, relacionar l'explosió d'Alcanar amb els atemptats a Les Rambles i Cambrils no era impossible un espai tan breu de temps. "No surten 120 bombones de cop, a més d'altres elements", ha precisat, que ha qualificat els atacs finals com una reacció "a la desesperada".  En aquest sentit, ha afirmat que cal continuar amb la tasca preventiva de lluita contra el terrorisme i reclama "polítiques molt més globals". "Sorprèn que és gent extremadament jove, alguns d'ells nascuts a Catalunya", ha asseverat a Catalunya Ràdio, una circumstància que ha qualificat de preocupant i que serà motiu "d'anàlisi". El conseller Forn ha negat que la CIA els advertís d'un atac terrorista imminent a Barcelona perquè "no hi tenen relació" i ha insistit en la necessitat de coordinar-se a nivell internacional per afrontar el fenomen. Zoido "es va expressar malament" El titular del Departament d'Interior ha afirmat que el ministre Zoido es va "expressar malament" quan va donar per desarticulada la cèl·lula terrorista i no ha volgut atiar la polèmica. "Accepto la interpretació que hi va voler donar, no passa res", ha apuntat. Així, ha precisat que la cèl·lula està "neutralitzada", no desarticulada. Nega discrepàncies amb l'Ajuntament de Barcelona Preguntat sobre la instal·lació de pilones per evitar atemptats, Forn ha negat discrepàncies amb l'Ajuntament de Barcelona i ha insistit que les polítiques de seguretat a la ciutat s'acorden conjuntament.  "No dic que no s'hagin de posar, en alguns moments hem recomanat que se'n posin, però hem de fer una reflexió abans de posar-les de manera indiscriminada per Barcelona", ha reblat, i insisteix que les pilones no són la solució al problema. La barreja de sobiranisme i terrorisme Forn ha reconegut que lamentava la barreja que alguns mitjans de comunicació han fet del procés sobiranista i el terrorisme. "És indiscutible", ha assegurat, malgrat que no ha apuntat que l'Estat hi estigués darrera. Davant d'això, ha assegurat que cal la participació "de totes les administracions" per afrontar el fenomen terrorista i creu que la seva feina és "evitar polèmiques", tot i compartir algunes "apreciacions d'Església plural". Paral·lelament, ha constatat que la policia catalana ha estat capaç de demostrar, en un moment crític com el d'un atemptat terrorista, que reacciona com una de les principals policies a nivell europeu.

Summary: Forn dóna per fet que Younes Abouyaaqoub conduïa la furgoneta de la Rambla i va fugir amb el cotxe de la Diagonal